Martesat mes homoseksualëve 
Përkrahësit e të drejtave të homoseksualëve siguruan fitore në 4 shtete në zgjedhjet e muajit të kaluar
Gjykata e Lartë e Shteteve të Bashkuara do të diskutojë nëse do të marrë në shqyrtim apo jo një çështje që ka të bëjë me ligjet që përcaktojnë martesën si një lidhje vetëm mes një burri dhe një gruaje. Votuesit në disa shtete miratuan muajin e kaluar nisma mbi martesën mes homoseksualëve, madje grupe të të drejtave të homoseksualëve po bëjnë të gjitha përpjekjet për ligjërimin e këtyre martesave në mbarë vendin si dhe për eliminimin e ligjeve diskriminuese ndaj homoseksualëve. George Ramirez dhe partneri i tij German Roa kanë jetuar së bashku për 16 vjet. Tani ata lejohen të martohen në shtetin e Merilandit, pasi votuesit në këtë shtet mbështetën ligjin për martesën mes homoseksualëve. Përkrahësit e të drejtave të homoseksualëve siguruan fitore në 4 shtete në zgjedhjet e 6 nëntorit. Tani ka filluar një fushatë që edhe shtete të tjera të lejojnë martesën mes homoseksualëve. Grupe për të drejtat e homoseksualëve në Minesota festuan kur votuesit hodhën poshtë një projekt-ligj për përcaktimin e martesës vetëm mes "një burri dhe një gruaje". Ky shtet ishte i pari në gjithë Amerikën që hodhi poshtë një amendament mbi martesën, i cili ishte ruajtur me kushtetutë në 30 shtete të tjera. Tani po shtohet mbështetja që legjislatura shtetërore të ligjërojë martesën mes homoseksualëve. Deri muajin e kaluar, amerikanët nuk kishin miratuar asnjëherë martesën mes homoseksualëve me anë të votës popullore. Derek McCoy është president i Aleancës Familjare të Merilandit, e cila kundërshton martesën mes homoseksualëve. Ai thotë se parashikon se do të ngrihen padi kundër ligjit të ri për barazi martesore. Por grupet për të drejtat e homoseksualëve synojnë të arrijnë edhe më shumë të drejta. Fushata për të drejtat e njeriut, organizata më e madhe në vend për të drejtat civile të homoseksualëve, filloi një reklamë televizive në gjithë vendin për fitoret e saj, madje bëri thirrje për ligje të tjera mbi të drejtat civile. William Galston është ekspert i politikave shoqërore në Institutin Brookings në Uashington. Përkrahësit e të drejtave të homoseksualëve thonë se shpresojnë që prirjet e tanishme do të frymëzojnë fushata të ngjashme për t’i dhënë fund diskriminimit.